Správa
o  situácii v Slovenských lodeniciach Komárno, a.s. Bratislava vrátane návrhu na riešenie
--------------------------------------------------------------------------------------------------------------- 

Názov a sídlo a.s.:                                              Slovenské lodenice Komárno, a.s. Bratislava
Základné imanie v tis. Sk:                                  1 000
z toho: DLHOPIS, o.c.p., a.s.                                  100 %

Dôvodová  správa:
Materiál sa predkladá na základe požiadavky  Prezídia FNM SR zo dňa  8.8.2002  aktualizovať  informácie o situácii v Slovenských lodeniciach Komárno, a.s. Bratislava na základe požiadavky ministra financií , ktorý vzišiel z rokovania k riešeniu situácie v SLK B , konaného dňa 9.8.2002. ( v prílohe)

Základné informácie
Akciová spoločnosť Slovenské lodenice Komárno, a.s. Bratislava  bola založená a vznikla 4.10.2002 dôvodu zabezpečenia zachovania lodiarskej výroby v južnom regióne Slovenska ako pokračovateľa Slovenských lodeníc, a.s. Komárno, na majetok ktorých bol vyhlásený konkurz.
DLHOPIS, o.c.p., a.s. Bratislava, ako 100 % dcérska spoločnosť Fondu národného majetku SR, nadobudla na základe dohody zainteresovaných strán  /FNM SR, MF SR a úverujúcich bánk/ odplatným prevodom  100 % majetkovú účasť v Slovenských lodeniciach Komárno, a.s. Bratislava  dňa 27.10.2000. 
   
Zabezpečenie výroby
1. 	V rokoch 2000 - 2001 spoločnosť zrealizovala plynulý prechod výroby zo Slovenských lodeníc, a.s. Komárno v konkurze v rozsahu stavba, oprava a servis lodí, prenájom lodí, lodných zariadení, strojov, prístrojov a motorových vozidiel, projekcia, konštrukcia a výroba  strojárskych výrobkov, projektovanie elektrických zariadení...na princípe projektového financovania stavby lodí s cieľom pokračovania a rozvoja odboru lodiarstva v regióne južného Slovenska
2. 	V roku 2001 na základe vládou SR schválenej štátnej záruky  na úvery Eximbanky SR realizovala spoločnosť výstavbu 3 kusov lodných objektov pre nemeckých odberateľov, posledný lodný objekt bol odovzdaný odberateľovi v júni 2002. Súčasne  spoločnosť zahájila stavbu ďalších troch lodných objektov typu Rýn,
3. 	Začiatkom r. 2002 spoločnosť uzavrela  kontrakty  na stavbu 4 lodných objektov Leda /nákladné námorné lode/ s nemeckými odberateľmi v celkovej hodnote 23 016 600,- EUR. Celý projekt je realizovaný prostredníctvom Exporto-importnej banky SR, ktorá poskytne SLKB prefinancovanie vo forme úverov oproti štátnej záruke. Ku dnešnému dňu nie sú informácie o schválení štátnej záruky a ani o stanovisku Úradu pre štátnu pomoc. .

Aktuálna situácia
1.	V súčasnom období pokračuje výstavba 3 lodných objektov typu Rýn,  z ktorých 2 sú    financované Eximbankou SR na komerčnej báze a sú v rôznom štádiu rozpracovanosti.    Dodávka 3 lodí typu Rýn pre nemeckého odberateľa Cassus Shipping Hamburg je na základe podpísaného kontraktu v auguste 2001 požadovaná ako jeden balík s tým, že odberateľ má eminentný záujem odobrať všetky tri lode spolu. Financovanie tretej lode zatiaľ nie je ku dnešnému  dňu  Eximbankou poskytnuté a SLKB prefinancovali z vlastných     zdrojov a dodávateľskými úvermi na jej výstavbu 40 mil. Sk. Ukončenie výstavby tretej lode   uvedeným spôsobom nie je možná bez iného spôsobu financovania v najbližšom období   . SLKB má podpísané dodávateľské zmluvy na materiál a subdodávky, avšak z dôvodu      chýbajúcich zdrojov nie je schopný ich odoberať a uhradiť. Na jej výstavbe  pracuje 50     zamestnancov, i keď je potreba 150, nakoľko nie sú prostriedky na mzdy. Použitie     prostriedkov, určených na výstavbu prvých dvoch lodí aj na mzdové náklady pri výstavbe    tretej nie je možné, nakoľko princíp financovania Eximbankou je prísne projektovo  účelový..
V prípade, že nedôjde v priebehu najbližších niekoľkých dní k uvoľneniu   financovania tretej lode zo strany Eximbanky, je reálna hrozba, že odberateľ, odstúpi. Takýto krok by mal za následok nielen finančné škody, ale aj   stratu trhov a kreditu spoločnosti, dôvery ostatných odberateľov ako i dodávateľov. K financovaniu výstavby 3. lode sa má SLKB vyjadriť odberateľovi do 7.8.2002. 
Eximbanka prerokovala financovanie tretej lode typu Rýn a podľa informácií z 1.8.2002 bolo financovanie schválené za splnenia 9 podmienok, z ktorých 2 nie je spoločnosť schopná v krátkom časovom horizonte splniť, ide o nasledovné podmienky:

•	písomné vyjadrenie veriteľov VÚB a Istrobanky, že v priebehu financovania nebudú žiadať predčasné splatenie svojich úverov /spolu cca 250 mil. Sk/,
•	financovanie min. 2 ks nových lodných objektov.
   
Prvú podmienku  je možné splniť najskôr do 1 mesiaca, a zabezpečiť financovanie 2 ks nových lodných objektov v najbližšom čase pri i súčasnej situácii vo financovaní nie je možné. Predstavenstvo požiadalo Eximbanku o prehodnotenie uvedených podmienok, vzhľadom na kritický stav   pri  výstavbe tretej lode.
2. 	Plnenie ďalších podpísaných kontraktov sa taktiež javí v súčasnej dobe ako  problematické. Spoločnosť požiadala o prevzatie štátnej záruky za úver poskytnutý Eximbankou na výstavbu ďalších 4 lodných objektov v celkovej výške 23 016 600,- EUR Eximbanka vystavila úverový prísľub a návrh úverovej zmluvy na financovanie pri zabezpečení štátnou zárukou.  Jediným problémom je stanovisko Úradu pre štátnu pomoc, v zmysle ktorého financovanie prevádzkových nákladov nie možné uskutočniť v rámci štátnej pomoci. Nakoľko spoločnosť nedisponuje finančnými prostriedkami na prefinancovanie prevádzkových nákladov a získanie úverov na komerčnej báze pri súčasnom stave majetku (nízke základné imanie - l mil. Sk a vykazované záporné vlastné imanie - 53 954 tis. Sk) je nereálne, výstavba týchto lodných objektov a splnenie kontraktov je ohrozené bez ďalšieho riešenia zvonku spoločnosti.  
3. 	Hospodárske výsledky a stav majetku spoločnosti:
Spracované vybrané ukazovatele hospodárenia a základné ekonomické ukazovatele, vrátane súvahy a výkazu ziskov a strát k 30.6. 2002 tvoria prílohu materiálu .
4. 	Predstavenstvo vzhľadom na situáciu v spoločnosti
•	 neriešenie nevyhovujúcej výšky základného imania,
•	neriešenie vykrytia straty z hospodárenia za rok 2001 vo výške 44,6 mil. Sk,
•	nerealizovaný vstup strategického investora 
     nevidí reálnu možnosť ďalšieho fungovania spoločnosti. 
    Ako riešenie navrhuje:
•	 prehodnotenie podmienok financovania tretej lode Rýn  zo strany Eximbanky a okamžité zahájenie financovania s tým, že Eximbanka vydá potvrdenie v prospech odberateľa do 7.8.2002,
•	v krátkodobom horizonte jedného mesiaca udelenie štátnej záruky na úver na financovanie  4 lodných objektov v hodnote cca 23 mil. EUR,
•	zvýšenie základného imania finančným vkladom akcionárom resp. Fondom národného majetku SR, ktorý bude použitý na prevádzkové náklady do doby zahájenia financovania ďalších lodí, resp. do doby uvoľnenia prostriedkov z úverov pod štátnou zárukou.
V prípade, že nedôjde k naplneniu ani jedného z uvedených návrhov do konca septembra 2002, bude manažment SLKB nútený:
1/ ohlásiť a  zahájiť hromadné prepúšťanie zamestnancov,
2/ oznámiť  na  valnom  zhromaždení  v septembri  2002  rozhodnutie predstavenstva o podaní návrhu na vyhlásenie  konkurzu na majetok spoločnosti.  

Návrh riešenia sanácie Slovenských lodeníc Komárno, a.s. Bratislava: 

1. 	Fond národného majetku SR obdržal dňa 9.8.2002 záznam z rokovania Ministerstva financií SR a  Eximbanky k problematike Slovenských lodeníc Komárno, a.s. Bratislava, podľa ktorého sa javí ako vhodné riešenie kritickej situácie v spoločnosti. zvýšenie základného imania o 600 mil. Sk  Fondom národného majetku SR.
2. 	Uvedený spôsob riešenia predpokladá zo strany FNM SR /v zmysle právnych predpisov/: 
    a/  zriadenie predkupného práva na akcie SLKB
b/ kúpu akcií SLKB Fondom národného majetku SR od doterajšieho vlastníka DLHOPIS, o.c.p., a.s. Bratislava za symbolickú cenu 1,-Sk
     c/	zvýšenie základného imania SLKB Fondom národného majetku SR v uvede-nom rozsahu na základe prijatého uznesenia vlády SR k tejto problematike.
3. 	K uvedenému návrhu vypracoval SLKB použitie prostriedkov z finančného vkladu Fondu národného majetku SR na zvýšenie základného imania, z ktorého vyberáme:

Použitie prostriedkov SLKB zo zvýšenia základného imania vo výške 600 000 000,- Sk na:
1) 	reštrukturalizácia majetku spoločnosti – cca. 200 mil. /A,B/
2) 	zahájenie výroby 4 lodných objektov – cca. 400 mil. Sk /C/,
    čo predstavuje:
A: Konsolidovanie majetku, potrebného na výrobu lodí, predpokladá odkúpenie   nehnuteľného a hnuteľného majetku od súčasných vlastníkov za cenu cca. 40 – 50 % ich znaleckej hodnoty vo dvoch etapách:
a) nehnuteľný majetok – cca. 70 – 90 mil. Sk v krátkodobom horizonte 1-3  mesiacov;
b) hnuteľný majetok – vzhľadom na charakter a strategickosť majetku, ako aj s prihliadnutím na jeho súčasný technický stav navrhujeme riešiť vo dvoch fázach:
- odkúpenie časti majetku od súčasných vlastníkov – jedná sa o hnuteľný majetok v dobrom technickom stave, v hodnote cca. 30 – 40 mil. Sk v horizonte 1 -  mesiacov;
- zakúpenie novej výrobnej technológie v priebehu nasledovných dvoch        rokov zo zdrojov, tvorených spoločnosťou.

B: Odkúpenie pohľadávok Istrobanky a VÚB, ktoré vznikli z titulu poskytnu-tých investičných úverov na nákup hnuteľného a nehnuteľného majetku pri vzniku spoločnosti a ktoré by mali byť bankami  kapitalizované, za cenu do 50 % celkovej výšky poskytnutých úverov, t.j. cca. 100 mil. Sk.

C: Zahájenie stavby štyroch lodných objektov na základe podpísaných kontraktov a v zmysle obchodného a výrobného plánu spoločnosti. Finančné prostriedky vo výške 400 mil. Sk by mali slúžiť výlučne na rozbehnutie výroby v zmysle projektovaných nákladov. V takomto prípade by bolo možné rozostavať 4 lode do rozpracovanosti cca. 40 % celkových nákladov. Zvyšné finančné prostriedky vo výške 60 % á loď by mali byť financované zo zdrojov komerčných bánk vo dvoch formách:
a)	priame úverovanie;
b)	bankové akontačné záruky.
 
Investovanie do rozostavanosti v počiatočnej fáze stavby lodí zo strany výrobcu dáva bankám pri rozhodovaní sa o financovaní niekoľko výhod:
-	kratšia doba financovania;
-	zníženie výrobného rizika skrátením doby financovania;
-	vyššie zabezpečenie úverového vzťahu – záložné právo na celý lodný objekt, odstúpenie pohľadávok z platobných inštrumentov (banková záruka alebo akreditív) vo výške 90 – 100 % hodnoty kontraktov oproti financovaniu 60 % hodnoty kontraktov.

Záver:
      K horeuvedenému prijal Výkonný výbor FNM SR  na 47. Zasadnutí dňa   15.8.2002 uznesenie č. 23/47/02, v zmysle ktorého sa do vlády po schválení v Prezídiu FNM SR predloží návrh na riešenie v nasledovnom znení:

Návrhy na uznesenie:

Uznesenie a)
•	prezídium FNM SR súhlasí s návrhom na zvýšenie základného imania spoločnosti Slovenské lodenice Komárno, a.s. vo výške 80 mil. Sk s odkladacou podmienkou súhlasu vlády SR so štátnou zárukou pre poskytnutie úveru pre Slovenské lodenice Komárno, a.s. Bratislava.

b)  prezídium FNM SR súhlasí s predložením materiálu do vlády na rokovanie dňa 21.8.2002, ktorý bude obsahovať správu o situácii v SLK B, návrh na riešenie v súlade s horeuvedeným a návrhy na uznesenie vlády vo formulácii:
         
•	vláda SR berie na vedomie informáciu o situácii v Slovenských lodeniciach Komárno, a.s. 
•	vláda SR súhlasí s návrhom riešenia uvedeným v materiáli
•	odporúča prezidentovi prezídia FNM SR zriadiť predkupné právo na akcie SLK B od spoločnosti Dlhopis, o.c.p., a.s. a následne realizovať predkupné právo za 1,- Sk
•	odporúča prezidentovi prezídia FNM SR vyčleniť prostriedky z rozpočtu FNM SR podľa § 28 ods.3 písm. c. zákona č. 92/1191 Zb. vo výške 80 mil. SKK pre Slovenské lodenice Komárno, a.s. a realizovať navýšenie ZI tejto spoločnosti za predpokladu, že vláda SR súhlasí s prevzatím štátnej záruky za Slovenské lodenice Komárno, a.s. za úvery na 4 ks lodných  objektov 

Vzhľadom k tomu, že v čase predkladania tohoto materiálu ešte nie je známy výsledok hlasovania v prezídiu FNM SR,  uznesenie prezídia prikladáme dodatočne.